禪人請自贊  其一
作者：釋廣聞
朝代：宋

paragraphs: 冷泉亭放閘，換盡時人眼睛。
見山堂看雲，甚處討他巴鼻。
認得完全，是則未是。
手中黑竹篦，不能打得儞。
胡亂三十年，全無巴鼻。
叨居六七剎，無補宗教。
翻著梵志襪，疑之者多。
倒用司農印，識之者少。
出嶺既不能跂步玄沙，入嶺又何敢追蹤雪老。
上人擔頭不堪泊蠅，也能带得。
老僧去那逢人展，似即不無。
若謂起楊岐正宗，疏東澗正派，且莫謗渠好。